ગુજરાતી સાહિત્ય પરિષદના પ્રમુખ રહી ચુકેલાં વિનોદ ભટ્ટે પરિષદના સ્વાયત્ત અકાદમી આંદોલન અંગેના બેવડા ધોરણો અને ફતવા સમાન જાહેરનામાના વિરોધમાં પરિષદના ટ્રસ્ટીપદેથી રાજીનામું આપ્યું એ વાત જાણીતી છે. પરંતુ હાલ પરિષદ જે જગ્યા પર બંધાયેલી છે, તે માટે રાજ્ય સરકારની મોટી મદદ તેમણે મેળવી હતી, તે વાત પણ એટલી જ જાણીતી છે. આવા સમયે વિનોદ ભટ્ટના અવસાન બાદ હાલના પરિષદ પ્રમુખ સિતાંશું યશશ્ચંદ્રનો તેમની ભાવના જાણવા માટે ‘નવગુજરાત સમય’ દ્વારા સંપર્ક કરવામાં આવ્યો હતો. તો સૌ પ્રથમ તો કોઇ વિવાદાસ્પદ બાબતમાં જાણે અન્યને ખો આપવાની હોય તે રીતે તેમણે જવાબ આપ્યો કે, ‘તમે મહામંત્રીને જે પૂછવું હોય એ પૂછી લો...’